Jakob Ellemann-Jensen (V), 2014-05-13:
Tak for det.
Lad mig indlede med at sige, at vi i Venstre mener, at en bankunion vil bidrage til et velfungerende europæisk marked for finansielle tjenester.
Det er, uanset om Danmark deltager eller ej, og derfor bakker vi grundlæggende op om bestræbelserne på at skabe en bankunion.
stillet os positive.
Vi er positive, da det er vores opfattelse, at en bankunion vil tjene danske interesser.
Det er der flere grunde til.
Nationalbankdirektøren, Lars Rohde, har påpeget, at bankerne i en bankunion vil få en konkurrencefordel sammenlignet med de europæiske banker, som står uden for bankunionen, da et medlemskab vil blive opfattet som en slags kvalitetsstempel.
Lige konkurrencevilkår for danske virksomheder er selvsagt noget, vi tager ganske alvorligt i Venstre, og vi er derfor opmærksomme på nationalbankdirektørens vurdering.
Samme nationalbankdirektør har også meget præcist sagt, at bankunionen er at sammenligne med en fælleseuropæisk forsikringsordning, og i den sammenhæng skiller Danmark sig altså væsentligt ud, da de danske banker og ikke mindst den største, Danske Bank, har en størrelse i forhold til Danmarks økonomi, som man kun ser de færreste steder i Europa.
Sagt med andre ord: Hvis den danske banksektor vælter, ryger den danske økonomi med, da det vil være umuligt at holde hånden under vores meget store banker.
Derfor giver en fælles forsikringsordning mening.
Når vi i Venstre stiller os positive over for dansk deltagelse, men endnu ikke har taget endelig stilling, skyldes det, at vi ønsker at afvente resultatet af den stresstest af de europæiske banker, der også blev henvist til før, og som skal gennemføres til efteråret.
Vi skal kende kvaliteten af de banker, der er med i bankunionen, inden vi siger ja til dansk deltagelse, så vi undgår ubehagelige overraskelser.
Derudover har vi bedt regeringen udarbejde en redegørelse, som afdækker, hvad de præcise konsekvenser for dansk deltagelse vil blive.
Hvad er konsekvensen for den danske banksektor, hvad med realkreditten, og hvordan er Danmarks stilling som ikkeeuroland?
Disse spørgsmål skal vi have klart svar på, så vi kan tage en ordentlig debat om bankunionen, og så vi har et solidt grundlag at tage stilling på.
Angående dagens beslutningsforslag og ønsket om en dansk folkeafstemning virker det lidt, som om Dansk Folkeparti har fået processen galt i halsen.
Lad os nu lige tage en grundig debat om bankunionen og om, hvorvidt vi overhovedet mener, at Danmark skal være med.
Det er en debat, jeg har opfordret regeringen til at tage initiativ til med udarbejdelsen af en redegørelse.
Viser det sig så, at vi har et flertal i Folketinget for dansk deltagelse, er det Venstres holdning, at vi skal følge grundloven, og så skal vi have en folkeafstemning, hvis der er tale om suverænitetsafgivelse og der ikke er fem sjettedeles flertal, helt i tråd med grundlovens § 20. Vi kan derfor ikke støtte Dansk Folkepartis forslag, da vi i Venstre mener, at det mest rigtige er at følge Danmarks Riges Grundlov, også i disse spørgsmål.
Jeg skal hilse fra Det Konservative Folkeparti og sige, at deres ordfører desværre ikke kunne være her, men de synes, at det, jeg netop har sagt, er utrolig fornuftigt.
Tak for ordet.